
Okresný súd Prešov 29P/163/2024 8124206018 28. 11. 2024 JUDr. Katarína Vorobelová ECLI:SK:OSPO:2024:8124206018.2
ROZSUDOK V MENE SLOVENSKEJ REPUBLIKY Okresný súd A. sudkyňou JUDr. Katarínou Vorobelovou v právnej veci starostlivosti súdu o mal. deti: 1/ B. C., nar. XX.XX.XXXX, 2/ D. C., nar. XX.XX.XXXX, 3/ E. C., nar. XX.XX.XXXX a 4/ B. C., nar. XX.XX.XXXX, zastúpení opatrovníkom Úradom práce, sociálnych vecí a rodiny, pochádzajúcich z matky F. G., nar. XX.XX.XXXX, bytom H. XX, A., právne zastúpená PETRÁN A PARTNERI ADVOKÁTSKA KANCELÁRIA s.r.o., so sídlom Puškinova 16, Prešov a otca B. C., nar. XX.XX.XXXX, bytom H. XXXX/ X, A., I. J., v konaní o určenie spätného výživného takto rozhodol: I. Návrh z a m i e t a. II. Žiaden z účastníkov n e m á právo na náhradu trov konania. odôvodnenie: 1. Matka svojím návrhom zo dňa 03.07.2024 žiadala určiť výživné za obdobie od 01.07.2022 do 31.03.2023 na maloleté deti takto: Na B. 160,00 Eur mesačne, na D. 130,00 Eur mesačne, na E. 110,00 Eur a na B. 110,00 Eur mesačne. Matka svoj návrh odôvodnila tým, že s otcom maloletých nežijú v spoločnej domácnosti, matka odišla z Českej republiky na Slovensko a úprava pomerov k maloletým bola rozhodnutá rozsudkom tunajšieho súdu č.k. 29P/78/2023 zo dňa 13.11.2023, kedy boli maloleté deti zverené do osobnej starostlivosti matky a zo strany otca bolo určené výživné od 01.09.2023 opakovane do budúcna. Matka naďalej zabezpečuje starostlivosť o maloleté deti, otec na výživu neprispieva Matka uvádzala, že dôvody hodné osobitného zreteľa na určenie výživného spätne uvádzala, že v čase presťahovania sa na Slovensko v júli 2022 návrh nemohla podať z dôvodu, že na Slovensku deti nemali obvyklý pobyt a tunajší súd by nemal právomoc a otec súhlas s presťahovaním poskytnúť matke nechcel. Ďalší dôvod matka uvádzala, že jej prioritou bolo určenie výživného do budúcna a taktiež neodkladným opatrením, nakoľko matka v apríli 2023 stratila nárok na sociálnu dávku v Českej republike a nemala priznané ani prídavky na deti v Slovenskej republike. Ďalším dôvodom mala byť skutočnosť, že matka očakávala, že otec splní svoj sľub a po určení výživného súdom toto začne pravidelne hradiť a podieľať sa na starostlivosti o deti. Matka však v súčasnosti pochopila, že otec zaplatil len niekoľko platieb výživného a išlo mu len o oddialenie úhrady výživného a potreby jeho detí sú mu ľahostajné. Ďalším dôvodom mala byť skutočnosť, že matka nemala isté informácie o zamestnaní otca a teda nevedela, či bude prípadné spätné výživné vôbec vymožiteľné. Uviedla, že z dôvodu spornej miestnej príslušnosti a potencionálnych nákladov pre určenie výživného v Českej republike, nemohla uplatňovať práva detí na súde a v čase po marci 2023 bolo potrebné sa zamerať na výživné do budúcna. Na pojednávaní matka uviedla, že pokiaľ by žiadala výživné spätne, otec by mohol prestať komunikovať, táto skutočnosť by ho odradila. Pokiaľ by otec platil bežné výživné, matka by ani spätné výživné nežiadala. 3. Otec sa k návrhu nevyjadril, v súčasnosti sa zdržiava na neznámom mieste a súd konal v jeho neprítomnosti.
4. Opatrovník navrhol návrhu vyhovieť. 5. Súd vykonal dokazovanie vyjadrením matky, právneho zástupcu, oboznámením sa s obsahom spisu tunajšieho súdu 29P/78/2023, ako aj ďalším spisovým materiálom a zistil tento stav: 6. Maloleté deti pochádzajú z družského pomeru rodičov, ktorí neboli manželia a do augusta, resp. do septembra 2022 žili v spoločnej domácnosti. Túto následne opustil otec maloletých, matka, vzhľadom na neexistenciu zázemia v Českej republike sa vrátila na Slovensko. V súčasnosti býva u svojich rodičov, s čím otec neskôr písomne súhlasil. 7. Dňa 23.03.2023 na tunajší súd matka podala návrh na úpravu pomerov k maloletým deťom, pričom v návrhu uvádzala, že potom, čo otehotnela s prvým dieťaťom, neboli na to materiálne obaja rodičia pripravení a rovnako ako v čase podania návrhu ani v tom čase, otec nemal uhradené dlhy, mal rôzne exekúcie, pracoval iba brigádnicky, alebo bez platnej pracovnej zmluvy. Matka v návrhu uvádzala, že otec jej často na výživu detí neprispieval, bola nútená si požičiavať peniaze od blízkej rodiny na úhradu nájomného, stravy, alebo iných každodenných výdavkov. Otec nebol pre matku potrebnou oporou a počas jej materských dovoleniek nemal zväčša stabilný príjem, aby rodina mala adekvátne bytové pomery a bola nútená žiť až do rozchodu v roku 2022 v garsónke. Ťažiskovým príjmom rodiny bol príjem matky. Počas tohto obdobia jedinou zárukou, že otec zarobené peniaze nespotreboval na cigarety, alkohol, jeho stravu, či hazardné hry, bolo odovzdanie jeho zárobku matke, ktorá s ním následne hospodárila. Po narodení najmladšieho syna B. však otec začal systematicky odmietať prispievať na potreby rodiny a negatívne sa zmenilo aj jeho správanie voči matke a deťom. Po odchode matky na Slovensko, otec žiadnym spôsobom nejavil záujem o starostlivosť o výchovu maloletých detí a na ich výživu nijako neprispieval. Dňa 30.03.2024 bolo v danej veci nariadené neodkladné o patrenie, pričom otec bol zaviazaný prispievať na výživu mal. B. sumou 120,00 Eur, D. 100,00 Eur a E. a B. po 80,00 Eur mesačne. Uznesenie nadobudlo právoplatnosť dňa 26.05.2023. Po vydaní neodkladného opatrenia otec poslal matke výživné vo výške 380,00 Eur 2 krát a júli 2023 zaslal 500,00 Eur. 8. Rozsudkom tunajšieho súdu č.k. 29P/78/2023 – 178 zo dňa 13.11.2023 boli upravené pomery k maloletým deťom, tieto boli zverené do osobnej starostlivosti matky, zo strany otca bolo určené výživné pre mal. B. od 01.04.2023 do 31.08.2023 vo výške 120,00 Eur, pre mal. D. 100,00 Eur, Šimona 80,00 Eur a B. 80,00 Eur a od 01.09.2023 do budúcna pre B. XXX,XX K., D. 130,00 Eur a E. s B. po 110,00 Eur. Matka žiadala v tomto konaní určiť výživné od 01.04.2023 opakovane do budúcna. Matka potvrdila, že otec nejavil záujem o styk a neplatil ani výživné. Čiastočne začal uhrádzať výživné po vydaní neodkladného opatrenia vo veci. Matka na pojednávaní tvrdila, že otec čiastočne platil výživné do januára 2024. 9. Matka naďalej s maloletými deťmi žije na Slovensku, je na predĺženej rodičovskej dovolenke a hľadá si prácu. Naďalej býva u rodičov v 3 izbovom byte. Má k dispozícii vlastnú izbu. Momentálne je bez príjmu, žije z úspor a z toho, čo jej dajú rodičia. Otec o deti nejaví záujem. Maloletý B. je študentom Spojenej strednej školy L. A. M. A., mal. D. je žiakom 4. ročníka a mal. E. a B. navštevujú materskú školu. Deti sú zdravé, prekonávajú bežné detské ochorenia. 10. Podľa § 36 ods. 1 Zákona o rodine, rodičia maloletého dieťaťa, ktorí spolu nežijú, môžu sa kedykoľvek dohodnúť o úprave výkonu ich rodičovských práv a povinností. Ak sa nedohodnú, súd môže aj bez návrhu upraviť výkon ich rodičovských práv a povinností, najmä určí, ktorému z rodičov zverí maloleté dieťa do osobnej starostlivosti. Ak je to potrebné v záujme maloletého dieťaťa a ak to vyžadujú pomery v rodine, súd môže upraviť styk dieťaťa aj s blízkymi osobami. Ustanovenia § 24, § 25 a 26 sa použijú primerane. 11. Podľa § 24 ods. 1 ZR, v rozhodnutí, ktorým sa rozvádza manželstvo rodičov maloletého dieťaťa, súd upraví výkon ich rodičovských práv a povinností k maloletému dieťaťu na čas po rozvode, najmä určí, či maloleté dieťa zverí do spoločnej osobnej starostlivosti obidvoch rodičov, do striedavej osobnej starostlivosti obidvoch rodičov alebo do osobnej starostlivosti jedného z rodičov, kto ho bude zastupovať
a spravovať jeho majetok. Súd súčasne určí, ako má rodič, ktorému nebolo maloleté dieťa zverené do osobnej starostlivosti, prispievať na jeho výživu, alebo schváli dohodu rodičov o výške výživného. 12. Podľa § 25 ods. 2 Zákona o rodine, ak sa rodičia nedohodnú o úprave styku dieťaťom podľa odseku 1, súd upraví styk rodičov s maloletým dieťaťom rozvode; to neplatí, ak rodičia úpravu styku žiadajú neupraviť.
s maloletým v rozhodnutí o
13. Podľa § 62 ods. 2 Zákona o rodine, obaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov. 14. Podľa § 62 ods. 4 Zákona o rodine, pri určení rozsahu vyživovacej povinnosti súd prihliada na to, ktorý z rodičov a v akej miere sa o dieťa osobne stará. Ak rodičia žijú spolu, prihliadne súd aj na starostlivosť rodičov o domácnosť. 15. Podľa § 75 ods. 1 Zákona o rodine, pri určení výživného prihliadne súd na odôvodnené potreby oprávneného, ako aj na schopnosti, možnosti a majetkové pomery povinného. Na schopnosti, možnosti a majetkové pomery povinného prihliadne súd aj vtedy, ak sa povinný vzdá bez dôležitého dôvodu výhodnejšieho zamestnania, zárobku, majetkového prospechu; rovnako prihliadne aj na neprimerané majetkové riziká, ktoré povinný na seba berie. 16. Podľa § 77 ods. 1 zák.č. 36/2005 o rodine, právo na výživné sa nepremlčuje. Možno ho však priznať len odo dňa začatia súdneho konania. Výživné pre maloleté dieťa možno priznať najdlhšie na dobu troch rokov spätne odo dňa začatia konania, ak sú na to dôvody hodné osobitného zreteľa. 17. V predmetnom konaní súd zistil, že primárne o úprave pomerov k maloletým deťom už bolo rozhodnuté v konaní tunajšieho súdu č.k. 29P/78/2023 rozsudkom zo dňa 13.11.2023. Súd zveril maloleté deti do výchovy matky a zo strany otca určil výživné. V danom čase matka žiadala určiť výživné od 01.04.2023 opakovane do budúcna. Výživné spätne určiť nežiadala. V danom čase matka mala všetky informácie tak, ako v súčasnosti. Sama v návrhu v konaní č.k. 29P/78/2023 poukázala na dlhodobé správanie otca k rodine a k plneniu si rodičovských povinností a predovšetkým plneniu si vyživovacej povinnosti, či už k nej ako k partnerke, alebo k maloletým deťom. Už v danom čase bolo zrejmé, že otec buď nepracuje a žije na úkor matky a jej príjmu, alebo pracuje len brigádnicky, alebo bez platnej pracovnej zmluvy a o výživu maloletých detí javí veľmi malý záujem. Má množstvo dlhov a exekúcií a k prípadným finančným prostriedkom, ktoré zarobí sa stavia veľmi nezodpovedne a míňa ich na cigarety, alkohol, či hazardné hry. Taktiež matka v danom čase vedela, že otec nejavil záujem o výživu mal. detí od jej odchodu z Českej republiky na Slovensko a hoci začal platiť výživné na základe neodkladného opatrenia, výživné platil nepravidelne a po rozhodnutí súdu taktiež výživné neplatil v náležitej výške a riadne. Súd môže určiť výživné spätne, len ak sú tu dôvody hodné osobitného zreteľa. Matka v riadnom konaní výživné určiť spätne nežiadala a v súčasnosti uvádza ako dôvody hodné osobitného zreteľa skutočnosť, že v čase presťahovania z Českej republiky na Slovensko tu deti nemali obvyklý pobyt. Súd však poukazuje na to, že v čase podania návrhu už deti na Slovensku obvyklý pobyt mali a pokiaľ by matka žiadala výživné spätne, súd by o jej návrhu riadne konal a pokiaľ by bolo preukázané, že otec na výživu neplatil, čo matka tvrdí, výživné spätne by určené bolo. Matka však takýto návrh v danom čase nepodala, hoci tak legálne urobiť mohla. Ani ďalší dôvod, uvádzaný matkou, teda že jej priorita bolo určenie výživného do budúcna, nebol dôvodom pre nepodanie návrhu, keďže tak určenie výživného spätne aj do budúcna mohlo byť vyriešené v danom konaní. Ďalším dôvodom mala byť skutočnosť, že otec splní sľub, a to že bude uhrádzať výživné po rozhodnutí súdu. Vzhľadom na dlhodobé správanie otca, ktoré matka u otca videla už od roku 2008, argumenty, ktoré uvádzala vo svojom návrhu, aj vo svojej výpovedi a skúsenosti s otcom, ktoré mala s otcom aj od presťahovania sa na Slovensko, nijako nesvedčili o tom, že by matka mala otcovi dôverovať v tom, že splní svoj sľub a že bude platiť pravidelne výživné. Tento argument súd považuje za vyslovene účelový. Ďalším dôvodom, prečo matka údajne nepodala návrh na určenie výživného spätne bola skutočnosť, že nemala isté informácie o zamestnaní otca. Súd poukazuje na to, že v konaní o úprave pomerov k maloletým deťom sa súd pokúšal zisťovať informácie o zamestnaní otca a aj keď určité informácie mal, s istotou ich však zistené nemal a vychádzal viac menej z fiktívneho príjmu otca. Čiže ani tento argument
matky neobstojí. To, či bude výživné vymáhané spätne nezávisí od informácií o zamestnaní otca, ale od toho, či matka v danom čase relevantný návrh podá a či jej súd návrhu vyhovie. Pokiaľ by súd prijal tento argument, matka by si nemala žiadať výživné ani do budúcna, keďže informácie o zamestnaní otca boli len minimálne. Taktiež tvrdila, že pokiaľ by dala návrh na spätné výživné, otec by mohol prestať komunikovať a táto skutočnosť by ho odradila. Súd však poukazuje na to, že matka hoci nepodala návrh na určenie spätného výživného, otec prestal komunikovať, prestal platiť výživné a v súčasnosti o deti nejaví žiadny záujem. Teda ani toto nie je argument a dôvod hodný osobitného zreteľa, prečo nebol podaný návrh na určenie výživného spätne v relevantnom čase. Všetko toto svedčí o nedôvodnosti návrhu a keďže súd je viazaný zákonom a nevzhliadol žiadny dôvod hodný osobitného zreteľa na podanie takéhoto návrhu, súd ho ako nedôvodný v celom rozsahu zamietol. 18. Podľa § 52 Civilného mimosporového poriadku, žiaden z účastníkov nemá nárok na náhradu trov konania, ak tento zákon neustanovuje inak. 19. Podľa § 58 Civilného mimosporového poriadku, o nároku na náhradu a o výške trov konania rozhoduje súd v rozhodnutí, ktorým sa konanie končí. 20. Vzhľadom na vyššie uvedené zákonné ustanovenia súd nepriznal náhradu trov konania žiadnemu z účastníkov konania. Poučenie: Proti tomuto rozsudku možno podať odvolanie do 15 dní od jeho doručenia prostredníctvom tunajšieho súdu (Okresný súd Prešov) na Krajský súd v Prešove, písomne v troch jeho vyhotoveniach. (§ 362 ods. 1 CSP) V odvolaní sa má popri všeobecných náležitostiach podania (§ 127 ods. 1 CSP) uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). (§ 363 CSP) Odvolanie proti rozsudku možno odôvodniť len tým, že: a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. (§ 365 ods. 1 CSP) Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci (§ 62 ods. 1 CMP) Odvolacie dôvody možno meniť a dopĺňať až do rozhodnutia o odvolaní. (§ 62 ods. 2 CMP) Ak odvolanie neobsahuje odvolacie dôvody alebo ak sú odvolacie dôvody nezrozumiteľné, súd vyzve odvolateľa na doplnenie odvolacích dôvodov. (§ 62 ods. 3 CMP) Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa zákona č. 233/1995 Z. z. o súdnych exekútoroch a exekučnej činnosti (Exekučný poriadok)
Ak povinný dobrovoľne nesplní, čo mu ukladá vykonateľný exekučný titul, môže oprávnený podať návrh na nariadenie výkonu rozhodnutia (§ 376 ods. 1 CMP) Na výkon rozhodnutia vo veciach maloletých je miestne príslušný súd, v ktorého obvode má maloletý bydlisko určené dohodou rodičov alebo iným zákonným spôsobom (§ 371 ods. 1 CMP) Rozsudky o výživnom sú vykonateľné doručením (§ 44 CMP)

